
Lapíts, ha bírsz! - Prés nyertes

Egy darab egyliteres dobozba 12 darab italos kartont préselt Sinka Szilárd Miskolcon, ezzel a teljesítménnyel ő volt a legjobb az Italos Karton Környezetvédelmi Egyesülés Lapíts, ha bírsz elnevezésű akciójában. Teljesítményének 30 ezer forintos vásárlási utalvány lett a jutalma.

Az Italos Karton Környezetvédelmi Egyesülés és az AVE Miskolc Kft. együttműködésében megszervezett akció április 25-től április 28-ig tartott Miskolcon, ahol már négy éve működik a szelektív hulladékgyűjtés, legfőképpen szigetes gyűjtőedények segítségével, de a zsákos gyűjtés bevezetését is tervezi az AVE.

Baka Éva, az Italos Karton Környezetvédelmi Egyesülés képviselője elmondta: a csomagolóanyagot 2007 eleje óta gyűjtik vissza, a hulladékot válogatóüzemben válogatják, majd a kartonokat az ausztriai Graz közelében levő Mayr-Melnhof papírgyár Frohnleiteni üzemében hasznosítják újra. 

Az italoskarton igen jól hasznosítható, "újrapapír" készül belőle, műanyag- és fémrésze energetikailag hasznosul, ennek ellenére nehezen szoknak rá az emberek, hogy ezeket is gyűjtőszigeteken helyezzék el.

Ennek megváltoztatására figyelemfelkeltő akciókat szervez az Italos Karton Környezetvédelmi Egyesülés, amelynek egyik példája volt ez a miskolci akció is - tette hozzá. 

